**Bayraktar Taktik İHA** (angl. *Bayraktar Tactical UAS* / *Bayraktar Tactical unmanned aircraft system*, doslova *Bayraktar taktický bezpilotný letecký systém*) alebo **Bayraktar TB2** je vojenské bezpilotné lietadlo spoločnosti Baykar Makina, ktoré dokáže operovať v stredných výškach a disponuje veľkou letovou vytrvalosťou. Je ideálnou platformou pre prieskumné a spravodajské misie, zároveň je však uspôsobené aj na nesenie zbraní typu vzduch-zem.

Vznik a vývoj
-------------

Bezpilotné lietadlá Bayraktar
Turecko sa po mnoho rokov snažilo získať bezpilotné lietadlá od USA alebo iných zahraničných dodávateľov. Keďže táto snaha nebola korunovaná úspechom, turecká vláda sa obrátila na domáci priemysel s požiadavkou, aby prišiel s vlastným riešením. O vývoj bezpilotného lietadla sa vo veľkej miere zaslúžil Selçuk Bayraktar, bývalý študent MIT.

Prvá fáza vývoja prototypu Bayraktar Block A sa začala v roku 2007 a o dva roky neskôr už nasledovali letové skúšky (v júni 2009). Zmluva o spustení druhej fázy vývoja a sériovej výrobe bola podpísaná v decembri 2011. Výsledkom druhej fázy bol Bayraktar Block B (TB2), ktorý absolvoval svoj prvý let v apríli 2014. 

Akceptačné skúšky nového bezposádkového lietadla prebehli v novembri 2014 a následne získali turecké ozbrojené sily prvých šesť dronov. V júni 2015 bola dodaná druhá šestica bezpilotných lietadiel Bayraktar TB2.

Konštrukcia
-----------

Dron pozostáva z krátkej trupovej gondoly a z nej sa tiahnu dva nosníky chvostových plôch, ktoré majú tvar obráteného "V". Trup je vyrobený z karbónových vlákien, Kevlaru a kompozitov, zatiaľ čo časti spojov tvoria precízne opracované hliníkové časti. Bayraktar má dĺžku dĺžku 6,5 ma rozpätie krídel 12 m.

Piestový motor Rotax 912 s výkonom 100 koní je umiestnený v zadnej časti trupu a poháňa dvojlistú vrtuľu. Pohonný systém umožňuje dronu dosiahnuť maximálnu rýchlosť 130 km/h a výšku 7 315 m. Vďaka 300 litrovej palivovej nádrži dokáže Bayraktar vydržať vo vzduchu 24 hodín. V dôsledku toho, že nedisponuje satelitným spojením, je však jeho rádius len 150 km. 

Maximálna vzletová hmotnosť dronu je 650 kg, pričom užitočné zaťaženie je 55 kg. V štandardnej konfigurácii nesie Bayraktar elektro-optickú kameru, infračervený senzor, laserový diaľkomer a značkovač. Dron môže byť vyzbrojený dvomi laserom navádzanými strelami vzduch-zem MAM-L, ktoré majú dosah 8 km.

Každý bezposádkový vzdušný systém Bayraktar TB2 pozostáva zo šiestich lietadiel, dvoch pozemných riadiacich staníc, troch pozemných dátových terminálov, dvoch vzdialených video terminálov a pozemného podporného vybavenia.

Operačné nasadenie
------------------

### Protipovstalecké operácie Turecka

Turecká armáda využíva Bayraktar TB2 hlavne na boj proti kurdským povstalcom na svojom území, ale aj v pohraničných oblastiach s Irakom a Sýriou. K prvému zabitiu príslušníka Strany kurdských pracujúcich pomocou tohto dronu došlo 8. septembra 2016.

Dňa 15. augusta 2018 použila turecká armáda Bayraktar TB2 na zabitie vodcu Strany kurdských pracujúcich İsmaila Özdena. K útoku došlo na severozápade Iraku v oblasti Sindžár. Raketa, vystrelená z dronu, zasiahla auto idúce rýchlosťou 90 km/h, v ktorom sedel Özden aj so svojimi strážcami.

K masívnemu využitiu dronov Bayraktar došlo počas operácie Olivová ratolesť, čo bola v podstate turecká invázia do mesta Afrín v severnej Sýrii. Turecká armáda vtrhla do tohto mesta 20. januára 2018 a napadla kurdské obyvateľstvo. V priebehu prvých troch mesiacov operácie vykonali drony Bayraktar 382 bojových a prieskumných letov, pričom strávili vo vzduchu 4916 hodín. Pomohli pri neutralizácii 1129 Kurdov - 449 ich bolo zabitých priamo s použitím vyzbrojených dronov Bayraktar a zvyšných 680 bolo zneškodnených nepriamo v tzv. protiteroristických operáciách s pomocou leteckej podpory týchto dronov.

### Občianska vojna v Líbyi (2014 - súčasnosť)

Od mája 2019 začala tieto drony využívať vláda národnej jednoty (GNU) proti jednotkám Líbyjskej národnej armády (LNA). Počas bojov zničili Bayraktary množstvo rôznych typov vojenskej techniky patriacej Líbyjskej národnej armáde: 1 tank (T-55), 2 obrnené vozidlá, 6 raketometov (BM-21 Grad), 44 nákladných a cisternových vozidiel ako aj 11 protilietadlových systémov (dva 2K12 Kub, deväť Pancir-S1). Okrem toho sa pomocou dronov podarilo zlikvidovať aj niekoľko lietadiel odstavených na letiskách (tri Su-22, dve Il-76TD, jedno An-32).

Podľa údajov, ktoré poskytla arabská tlačová agentúra Al-Masdar News, systémy protivzdušnej obrany Pancir-S1, ktoré dodalo Rusko Líbyjskej národnej armáde, zničili v Líbyi najmenej 47 bezpilotných lietadiel Bayraktar TB2.

### Ruská invázia na Ukrajinu

K prvému nasadeniu Bayraktaru na Ukrajine došlo 9. apríla 2021, kedy tento dron vykonal prieskumnú misiu nad územím Donbasu.

V októbri 2021 bol Bayraktar TB2 prvýkrát bojovo nasadený, keď zaútočil na delostrelecké pozície ruských separatistov. Pri nálete sa podarilo zničiť húfnicu D-30 a zastaviť ostreľovanie ukrajinských jednotiek pri Hranitnom.

Dňa 27. februára 2022 potvrdilo ukrajinské letectvo dva údery Bayraktaru na ruské konvoje v Chersonskej a Žytomyrskej oblasti. Pri jednom z týchto náletov sa Ukrajincom podarilo zničiť protilietadlový systém Buk.

Podľa videozáznamu, ktorý zverejnili ukrajinské ozbrojené sily, drony Bayraktar TB2 úspešne zničili niekoľko ruských vojenských vozidiel vrátane raketových systémov zem-vzduch.

Používatelia
------------

Prierez pozemnej riadiacej stanice
### Súčasní používatelia

Azerbajdžan  **Azerbajdžan** - objednal asi 12 lietadiel

Etiópia  **Etiópia** - k novembru 2021 mali 4 lietadlá

Kirgizsko  **Kirgizsko** - k decembru 2021 mali 3 lietadlá

Katar  **Katar**

Katarské vzdušné sily - k februáru 2019 mal šesť dronov Bayraktar s 3 pozemnými riadiacimi stanicami
Líbya  **Líbya** - získala približne 36 lietadiel

Maroko  **Maroko** - marocká armáda objednala 13 lietadiel, pričom prvé z nich získala v septembri 2021

Pakistan  **Pakistan**

Turecko  **Turecko**

Turecké ozbrojené sily - k januáru 2019 mali 75 dronov tohto typu.
Turkmenistan  **Turkmenistan**

Ukrajina  **Ukrajina**: objednala viac ako 60 lietadiel, ale do marca 2022 bolo Ukrajinským vzdušným silám a Ukrajinskému námorníctvu dodaných približne 20 kusov.

### Budúci používatelia

Poľsko  **Poľsko** - objednalo 24 lietadiel a 12 pozemných riadiacich staníc

Irak  **Irak** - v novembri 2021 objednal 8 lietadiel

Špecifikácie
------------

Pozemná riadiaca stanica systému Bayraktar
### Hlavné charakteristiky

* Posádka: 0 (ovládané na diaľku 3 osobami)
* Dĺžka: 6,5 m
* Rozpätie krídel: 12 m
* Maximálna vzletová hmotnosť: 650 kg
* Užitočné zaťaženie: 55 kg
* Pohonná jednotka: 1 × štvorpiestový Rotax 912 s výkonom 100 koní

### Výkony

* Maximálna rýchlosť: 130 km/h
* Akčný rádius: 150 km
* Dostup: 7 315 m
* Výdrž: 24 hodín s užitočným zaťažením 55 kg

Referencie
----------

1. ↑  Türkiye'nin milli silahlı hava aracı Bayraktar TB2'ler rekor kırdı
2. ↑  BaykarTech. *Selçuk Bayraktar* [online]. baykartech.com, [cit. 2022-10-31]. Dostupné online. Archivované 2022-03-13 z originálu.
3. ↑  Bayraktar TB2 Tactical UAV
4. ↑  Bayraktar TB2
5. ↑  Assassination of İsmail Özden
6. ↑  Turkey’s Bayraktar TB2 drones enable swift, precise victory against YPG/PKK in Syria’s Afrin
7. ↑  An Unmanned Interdictor: Bayraktar TB2s Over Libya
8. ↑  Российские ЗРПК "Панцирь-С" сбили в Ливии 47 турецких дронов Bayraktar TB2
9. ↑  Ukraine flies its first Turkish-made armed drone over Donbas
10. ↑  Ukrainian Military Deploys Turkish-made Bayraktar Drone in Donbas
11. ↑  Ukraine credits Turkish drones with eviscerating Russian tanks and armor in their first use in a major conflict
12. ↑  Ukraine’s Secret Weapon Against Russia: Turkish Drones
13. ↑  Пограничная служба Кыргызстана получила БЛА «Байрактар TB2»
14. ↑  Katar Bayraktar kullanıcısı oldu, 6 İHA ve 3 yer istasyonu teslim edildi
15. ↑  Morocco receives first Turkish Bayraktar TB2 Unmanned Aerial Vehicle
16. ↑  "Pakistan Air Force Officially Deploys Turkish Bayraktar TB2 Medium Altitude Long Endurance Tactical Combat Drone for Combat Mission"
17. ↑  Turkmenistan Parades Newly-Acquired Bayraktar TB2s
18. ↑  Ukraine receives new batch of Bayraktar TB-2 drones from Turkey
19. ↑  Špičkové schopnosti polských bojových dronů Bayraktar TB2
20. ↑  Turkey's key export success

|  |  |
| --- | --- |
| Portal | Letecký portál |